Mange studerende har åndet lettet op, efter at uddannelsesloftet er blevet revet ned, for fra i morgen er de ikke længere begrænset i at begynde på en ny uddannelse, hvis de får lyst til det.

Men det er ikke alle, der jubler, for det betyder, at man går tilbage til reglerne for optagelse, som de så ud før 2017.

Uddannelsesloftet kort Uddannelsesloftet vedtages i 2016 af VLAK-regeringen, Dansk Folkeparti og Socialdemokratiet. Loftet forhindrede studerende, der har gennemført én videregående uddannelse, i at blive optaget på en ny uddannelse på samme eller lavere niveau. En række uddannelser var dog undtaget loftet - nemlig, hvis uddannelsen havde et særligt arbejdsmarkedsbehov. Det gælder for 2019 og 2020 en lang række diplom- og civilingeniøruddannelser. Efter massiv kritik blev uddannelsesloftet justeret i 2017, så man efter seks år nu kunne tage en ny uddannelse. Fra 2020 er uddannelsesloftet helt fjernet. Det blev regeringen, Enhedslisten, De Radikale, SF og Alternativet enige om i finanslovsaftalen for 2020. Kilde: Uddannelses- og Forskningsministeriet

Dermed genindføres nemlig det, der kaldes 'kandidatreglen', som betyder, at personer, der allerede har en kandidatuddannelse, kun kan blive optaget på en ny, videregående uddannelse, hvis der er ledige pladser.

Det betyder, at mulighederne for Ann Sophie Rønne Andersen fra Aarhus, nu pludselig bliver forringet.

Drømte om at skifte freelance-musiker-livet ud med et fast job

Hun er uddannet fra Musikkonservatoriet i 2015 og havde egentlig planlagt at sadle om næste år, fordi livet som freelance-musiker er hårdt, når man har to små børn.

Derfor var planen at søge ind på medicinstudiet, for med uddannelsesloftet kunne hun tage en ny kandidatuddannelse efter seks år, altså næste år.

Men nu er loftet væk, og det samme er drømmen om at læse en kandidat på den populære uddannelse.

- Jeg føler da lidt, at jeg har løbet panden mod en mur. Og jeg føler også på en måde, at mit liv er blevet taget ud af mine egne hænder, siger hun.

De nye regler træder i kraft allerede fra i morgen, og i Danske Studerendes Fællesråd kalder formanden det for 'politisk makværk', når man genindfører kandidatreglen så pludseligt.

- Udfordringen er, at man har skiftet reglerne tre gange over de sidste fire-fem år, og det gør altså at nogle studerende er blevet fanget i det her system, siger Johan Hedegaard.